विराट कप क्रिकेट वैशाखमा
पूर्वाञ्चल क्रिकेट एकेडेमीले विराट कप क्रिकेट प्रतियोगिता वैशाख २० बाट आयोजना गर्ने भएको छ । प्रतियोगिता विराटनगरको मिल्स एरियास्थित प्रहरी तालिम केन्द्रमा हुनेछ ।
काठमाडौँ — पूर्वाञ्चल क्रिकेट एकेडेमीले विराट कप क्रिकेट प्रतियोगिता वैशाख २० बाट आयोजना गर्ने भएको छ । प्रतियोगिता विराटनगरको मिल्स एरियास्थित प्रहरी तालिम केन्द्रमा हुनेछ ।निर्वाचित नेपाल क्रिकेट संघका उपाध्यक्ष नरेश श्रेष्ठ, पूर्व राष्ट्रिय खेलाडी युनिल श्रेष्ठ र वरिष्ठ प्रहरी उपरीक्षक ईश्वरबाबु कार्कीको तदारूकतामा प्रतियोगिता गर्न लागिएको आयोजक एकेडेमीका सचिव सुब्रत पौडेलले जनाए ।प्रतियोगिता आयोजना गर्ने निश्चित भए पनि यसको स्वरुप कस्तो हुने भन्नेमा आयोजक निश्चित भइसकेको छैन । ‘तीन महिनादेखि यसको तयारी सुरु गरेका थियौं, वान–डे संरचनामा प्रतियोगिता गर्नेछौं,’ पौडेलले भने, ‘फ्रेन्चाइज हिसाबमा वान–डे प्रतियोगिता गर्न खोजेका हौं, भएन भने आमन्त्रण क्लबस्तरीय गर्छौं ।’उनले आठ टोलीलाई दुई समूहमा विभाजन गरेर खेलाइने बताए । जेठ ५ सम्म हुने प्रतियोगितामा पाकिस्तानका खेलाडीहरू आएर पनि खेल्ने पौडेलले जनाए । राष्ट्रिय टोलीका कप्तान पारस खड्काले पूर्व खेलाडी युनिल श्रेष्ठ लगायतले प्रतियोगिता आयोजना गर्न तदारूकता देखाउनुले ठूलो महत्त्व भएको बताए । ‘धेरैपछि विराटनगरमात्र नभई नेपालमै वान–डे प्रतियोगिता हुन गइरहेको छ । त्यसैले महत्त्व धेरै छ,’ उनले भने ।